ИНФОРМАЦИОНЕН ЛИСТ

Психично увредените хора трудно използват умовете си по време на това тяхно състояние и не могат да вземат обмислени решения. Лесно могат да бъдат заблудени. Затова и законите в България ги защитават. При наличие на психични увреждания и състояния такива хора биват поставяни под пълно запрещение и за техните дела от правна гледна точка се грижат техните представители. Това представителство /за разлика от [пълномощното](https://pravatami.bg/970) напр./ е задължително и се нарича настойничество. Настойниците се грижат за юридическите дела на напълно [запретените](https://pravatami.bg/1699/). Всички правни последици от тези дела възникват за представлявания – напълно запретен човек.

**Какво означава да си настойник на запретен?**

Настойника отговаря в цялостен аспект за правните дела на напълно запретения. Лица под пълно запрещение нямат правновалидна воля. Сключени от тях сделки са напълно недействителни. **Правни сделки за напълно запретени лица сключват само и единствено техните законни представители – настойниците.**

Когато лице бъде избрано за настойник, действа от името на запретения и за негова сметка.

**Задължения като настойник?**

* Като настойник на поставен под запрещение лицето е длъжно [да се грижи за него](https://pravatami.bg/7145/).
* Да управлява имуществото му с грижата на добър стопанин и в интерес на запретения.
* Да го представлява пред трети лица.
* По правило поставеният под настойничество живее при настойника си. В случай на отклонение (т.е. ако запретеният се изгуби или избяга от вкъщи), може да се поиска от районния съд връщането му. Но много по-бързо би се инициирало намирането му, като се обърне към МВР.
* Ако имуществото на запретения значително се увеличи, настойника е длъжен **в срок от един месец** да съобщи за това увеличение на кмета на общината.
* Настойника е длъжен да внася паричните средства на запретеното лице (на негово име) в банка в 7-дневен срок от получаването им. **За несвоевременно внесени суми ще дължи законната лихва.**

**Извършването на** [**действия**](https://pravatami.bg/4954/)

* + на разпореждане с недвижими имоти (действие на разпореждане е напр. [покупко-продажбата](https://pravatami.bg/4033));
	+ с движими вещи чрез формална сделка (формална сделка е сделка, която трябва задължително да се извърши в строго определена от закона форма, за да породи правното си действие, напр. [продажба на МПС](https://pravatami.bg/3055));
	+ и с влогове;
	+ както и с ценни книги, принадлежащи на запретения;

се допуска само с **разрешение на районния съд** по настоящ адрес, в случай че сделката (най-често продажба или ипотека) не противоречи на интереса на представлявания (т.е. ако парите са необходими за лечение на запретения, то тогава сделката е в интерес на представлявания). Към молбата към съда за разрешение за сделката трябва да приложа и мнението на настойническия съвет.

**Какво е забранено като настойник?**

* [Дарение](https://pravatami.bg/550)**, отказ от права, даване на заем и обезпечаване на чужди задължения** (напр. ипотека на имот на запретения, обезпечаващ нечий заем) **от името на напълно запретения са недействителни сделки, т.е. те не могат да породят правно действие, те са едно правно нищо**.
* На мен (като настойник) ми е **забранено да договаря сам със себе си**, т.е. ако съм настойник на запретения си братовчед, нямам право да продавам неговия апартамент (представлявайки неговия интерес) на мен самия. Това е предвидено, за да не се допуска застрашаване на интереса на запретения; да не се налага на представителя да поставя личните си интереси пред тези на представлявания.

**Настойнически съвет**

Настойническият съвет се назначава от кмета на общината и се състои от: настойник, заместник-настойник и двама съветници. Назначаването му е с цел да не се допуснат злоупотреби с имуществото или с правата на запретения.

При евентуали противоречия между интересите на представител и представляван, действията по представителство се извършват от заместник-настойника. По закон той е официален заместник на настойника при негово отсъствие. Заместник-настойникът може да предлага пред кмета освобождаване на настойника от длъжност. Кметът на общината в ролята си на орган по настойничеството и попечителството се явява коректив за дейността на представителите. Той е контролен орган. След като вземе мнението на настойническия съвет, той има правото да спира действията на представителите или да предписва извършването на такива.

*Отчет на настойника:*

Дава се отчет за дейността като настойник пред настойническия съвет всяка година **до края на месец февруари**, след което този отчет се представя пред органа по настойничеството и попечителството.

*Представителство по право:*

Настойник на поставения под пълно запрещение съпруг е неговият дееспособен съпруг. Ако няма такъв, родителските права и задължения се упражняват от неговите родители, освен ако те са неизвестни, починали или лишени от тях. В този случай не се назначава настойнически съвет, освен ако интересите на представлявания не изискват това.

**Дейността като настойник е почетна!** т.е. не следва да се получават възнаграждения за нея.